จังหวัดแพร่ ชาวบ้านพากันเคี่ยวน้ำปูขาย สร้างรายได้และถนอมอาหารไว้ทานได้นานนาน
ที่บริเวณทุ่งนา อำเภอสูงเม่น จังหวัดแพร่ ชาวบ้านกำลังทำการเคี่ยวน้ำปู ซึ่งทำมาจากปูนา  เป็นอาหารยอดนิยมของชาวบ้านในพื้นที่ภาคเหนือ ที่สามารถนำไปเป็นส่วนผสมของอาหารพื้นเมืองได้หลากหลายเมนูตามชอบ ทั้งน้ำพริก แกงหน่อไม้ ส้มตำ ยำหน่อไม้และตำหลากหลาย  เป็นอาหารจากภูมิปัญญาท้องถิ่นที่สามารถรับประทานในครอบครัวและสร้างงาน สร้างรายได้ โดยรสชาติของน้ำปูจะมีความโดดเด่นเป็นเอกลักษณ์ในแต่ละท้องที่ บางที่ก็จะมีรสเผ็ดจัดจ้าน บางที่รสกลมกล่อมนางปราณี เวียงทอง อายุ 59 ปี ชาวบ้านในพื้นที่ตำบลเวียงทอง อำเภอสูงเม่น จังหวัดแพร่  กล่าวว่า การทำน้ำปูจะทำในช่วงหลังจากปลูกข้าวเสร็จ ระหว่างเดือนสิงหาคม-ตุลาคมของทุกปี ซึ่งในช่วงนี้ปูนามีตัวโตเต็มวัย ชาวบ้านก็จะออกไปจับปูนามาทำน้ำปู เมื่อได้ปูนามาแล้วก็จะนำอามาแช่น้ำขังไว้ 1 คืน เพื่อให้สิ่งสกปรก ดิน โคลนหลุดออกจากตัวปู จากนั้นก็จะนำปูมาล้างให้สะอาด เตรียมใบตะไคร้ ใบมะกอก ใบย่านาง กระเทียมนำมาบดพร้อมกับปู แล้วนำมาคั้นเก็บไว้อีก 1 คืน จากนั้นนำไปเคี่ยวในหม้อดิน ใช้เวลา 7-10 ชั่วโมง จนน้ำปูแห้งจับกันเป็นก้อนสีดำ พักไว้ให้เย็นนำไปบรรจุในภาชนะ น้ำปูเป็นอาหารที่เกิดจากภูมิปัญญาของชาวบ้านในภาคเหนือและเป็นการถนอมอาหารเพื่อเก็บไว้กินตลอดทั้งปี นอกจากที่ชาวบ้านจะทำไว้กินเองแล้ว ยังนำไปจำหน่ายเป็นรายได้เสริมอีกด้วย โดยจะจำหน่ายกิโลกรัมละ 600 บาท ซึ่งตัวปูนาเป็นๆ  จำนวน 10 กิโลกรัม จะสามารถเคี่ยวเป็นน้ำปูได้จำนวน 2 กิโลกรัม สำหรับการจำหน่ายนั้นจะมีคนมาสั่งซื้ออย่างต่อเนื่อง สามารถสร้างรายได้ในช่วงนี้ได้เป็นอย่างดี เพียงแต่การทำน้ำปูนั้น จะมีกลิ่นรุนแรง ต้องไปทำในกระท่อมกลางนา หรือในสวนที่ห่างไกลบ้านคน เพราะบางคนอาจจะไม่ชอบกลิ่นและแพ้กลิ่นตอนขณะเคี่ยวได้